Bani Israel’S Jihad
بائیبل میں اس کو واضح کیا گیا ہے کہ کنعان یا فلسطین میں اور اس کے ارد گرد کی قوموں پر بنی اسرائیل کی تاخت کی کیا وجہ تھی اور قرآن میں بھی اس کا ذکر موجود ہے۔ بائیبل میں اس کی دو وجہیں بتائی گئی ہیں: ایک یہ کہ ان مشرک قوموں کا پیمانہ لبریز ہو چکا تھا خدا اب کو ان کو سزا دینا چاہتا تھا۔ دوسرے یہ کہ فلسطین کا خاص علاقہ خدا کی توحید کے مرکز کے طور پر بنی اسرائیل کے حوالے کیا گیا تھا اور وہاں سے ان قوموں کو نکالنا مقصود تھا۔ کتاب استثنا میں فلسطین کے اندر اور اس کے باہر کی اقوام کے ساتھ کیا سلوک کرنا ہے اس بارے میں الگ الگ احکام بیان ہوئے ہیں۔ فلسطین کے اندر انھیں رہنے کی اجازت نہ تھی۔ ان میں سے ہر ایک کو قتل کر دینا تھا جب کہ فلسطین سے باہر ہمسایہ ریاستوں کو زیر نگین رکھنا تھا۔ قرآن میں حضرت سلیمان اور ملکہ بلقیس کا واقعہ اسی تناظر میں بیان ہوا ہے۔ اسی طرح طالوت اور جالوت کی جنگ کا احوال بھی اسی دور کا ایک حوالہ بتاتا ہے۔